Najdôležitejšie informácie v zbere údajov na účely normatívneho financovania ( EDUZBER) v roku 2026

Pri zadávaní údajov odporúčame podrobne preštudovať „Príručku“ a „Pokyny“, ktoré slúžia ako manuál k elektronickému zberu a správnemu vypĺňaniu údajov v protokoloch. Do pozornosti dávame nasledujúce informácie:

Zmeny v EDUZBER-e 2026

a) Úprava formulára kategórie materskej školy pre deti so ŠVVP (SMS): 
· doplnenie položky 501 „počet detí v PPV individuálne vzdelávaných zo zdravotných dôvodov“,
· doplnenie položky 508 „počet detí v PPV individuálne vzdelávaných na žiadosť zákonného zástupcu  a   oslobodených od povinnosti dochádzať do MŠ, ktorým zdravotný stav neumožňuje vzdelávať sa, do pominutia dôvodov”.

b) Úprava formulára kategórie materskej školy (MS): 
· zmena názvu a obsahu položky 504 z názvu „počet detí so zdravotným znevýhodnením“ na názov „počet detí so zdravotným znevýhodnením okrem detí v skupine A“,
· zmena názvu a obsahu položky 510 z názvu „z toho počet detí – skupina A“ na názov „počet detí so zdravotným znevýhodnením - skupina A“.

c) Úprava formulára kategórie reedukačného centra (RC):
· k položke 58 „kapacitné možnosti“ sa dopĺňa položka 50 „z toho kapacitné možnosti - ochranný uzatvorený režim“ a položka 51 „z toho kapacitné možnosti – režim so zvýšenou starostlivosťou“. 

d) Úprava započítavania žiakov vo formulároch kategórií stredných škôl (GYM, SGYM, SM, KON, SUP, SOS01–SOS15): 
· v položke „počet individuálne začlenených žiakov – skupina A“ započítanie  žiakov s poruchou správania (pol 62; 62A; 62B; 62C resp. pol 114),
· v položke „počet individuálne začlenených žiakov – skupina B“ 
· započítanie žiakov s narušenou komunikačnou schopnosťou  (pol 63; 63A; 63B; 63C resp. pol 115)
· vyňatie žiakov chorých, zdravotne oslabených alebo žiakov s ochorením, ktoré je dlhodobého charakteru (pol 63; 63A; 63B; 63C resp. pol 115).

e) Úprava započítavania žiakov vo formulároch kategórií základných škôl (ZS1 a ZS2) a základných škôl pre žiakov so ŠVVP (SZS):
· vyňatie žiakov chorých, zdravotne oslabených alebo s ochorením, ktoré je dlhodobého charakteru zo skupiny 4 (pol 91 resp. pol 71).

f) Pojem „sociálne znevýhodnené prostredie“ sa vo formulároch jednotlivých kategórií materských, základných a stredných škôl nahrádza pojmom „sociálne znevýhodňujúce prostredie“ v nadväznosti na § 26 zákona č. 322/2025 Z. z. o financovaní škôl a školských zariadení. Zároveň sa obsahovo mení popis položiek, ktoré sa týkajú vykazovania detí a žiakov zo sociálne znevýhodňujúceho prostredia.  Údaje o počte detí a žiakov zo sociálne znevýhodňujúceho prostredia vo formulároch jednotlivých kategórií škôl budú  nielen údaje zaslané školou, ale aj údaje vypočítané z referenčných registrov, pričom  za správnosť  údajov vypočítaných z referenčných registrov nezodpovedá škola. 

g) Údaje o počte detí a žiakov z rodín v hmotnej núdzi vo formulároch jednotlivých kategórií škôl budú údaje vypočítané z referenčných registrov a za ich  správnosť nezodpovedá škola. 

Zadávanie údajov o striedavej starostlivosti:

Od školského roku 2020/2021 je v ŠIS-e rozšírená možnosť  v príznaku „striedavá starostlivosť“ výberu z hodnôt:
a.       Nie
b.       Áno (škola je pre dieťa/žiaka kmeňovou školou)
c.       Áno (škola nie je pre dieťa/žiaka kmeňovou školou)
V EDUZBER-e 2026 sa na účely pridelenia normatívneho príspevku škole zavádza povinnosť pre zákonného zástupcu poskytnúť škole písomné čestné vyhlásenie na účely započítania dieťaťa alebo žiaka do EDUZBER-u. Čestné vyhlásenie následne predkladá riaditeľ príslušnej školy zriaďovateľovi. Podrobnosti o údajoch, ktoré obsahuje čestné vyhlásenie sú ustanovené v § 8 ods. 3 písm. a) až d) zákona č. 322/2025 Z. z.. 

Kmeňová škola

Ak ide o MŠ, je to MŠ, do ktorej bolo dieťa prijaté a rodič jej poskytol písomné čestné vyhlásenie na účely pridelenia  normatívneho príspevku.  V tejto MŠ sa toto dieťa započíta do celkového počtu detí školy pre normatívne financovanie.

Ak ide o ZŠ/SŠ, je to škola, do ktorej bol žiak prijatý na vzdelávanie a rodič jej poskytol písomné čestné vyhlásenie na účely  pridelenia normatívneho príspevku. V tejto škole sa žiak započíta do celkového počtu žiakov školy pre normatívne financovanie. 

Druhá škola 

Druhá MŠ, ktorá pre dieťa nie je kmeňovou školou, je MŠ, ktorú dieťa navštevuje na základe vydaného rozhodnutia o prijatí (príznak striedavá starostlivosť evidujeme aj tým deťom, ktoré sú aj z iných dôvodov, nielen kvôli rozhodnutiu súdu o zverení dieťaťa do striedavej starostlivosti, prijaté súčasne do dvoch materských škôl). V tejto druhej MŠ sa toto dieťa nezapočíta do celkového počtu detí pre normatívne financovanie. 

Druhá ZŠ, ktorá pre žiaka nie je kmeňovou školou, je škola, ktorú žiak navštevuje z dôvodu rozhodnutia súdu o striedavej starostlivosti rodičov. V tejto druhej škole sa tento žiak nezapočíta do celkového počtu žiakov školy pre normatívne financovanie.

Zadávanie údajov za deti a žiakov z Ukrajiny:
Údaje o deťoch a žiakoch  v postavení žiadateľov o poskytnutie dočasného útočiska, alebo ktorým bolo poskytnuté dočasné útočisko na území Slovenskej republiky (z dôvodu vojenského konfliktu na Ukrajine), ktorí sa vzdelávajú v materských školách, základných školách, stredných školách a školách pre deti alebo žiakov so ŠVVP, zasielajú školy prostredníctvom svojich školských informačných systémov (aSc agenda, eŠkola) do Centrálneho registra. 
Od 1. 9. 2025 sa uvedené deti/žiaci financujú zo ŠR, nie z iných zdrojov, preto budú započítaní do počtu detí a žiakov, ktorí sú zbieraní prostredníctvom EDUZBER-u. Čiže odídenci z Ukrajiny budú započítavaní do celkového počtu žiakov a rozpočítavaní do jednotlivých položiek v protokoloch EDUZBER-u. 
 V tomto prípade nie je potrebné vykonať žiadne úkony. Ak má však odídenec z UA v ŠIS vyplnenú položku “TYP UTEČENCA”, je potrebné tento údaj vymazať. 

Účastník výchovy a vzdelávania:

Od školského roku 2022/2023 škola zadáva údaje o počte účastníkov výchovy a vzdelávania. Účastníkom výchovy a vzdelávania je fyzická osoba od 27 rokov veku, ktorá sa zúčastňuje výchovno-vzdelávacieho procesu a zároveň platí, že sa nevzdeláva v nadväzujúcej forme odborného vzdelávania a prípravy (nadstavbové, pomaturitné, skrátené štúdium). 
Škola uvedie údaje o počte  účastníkov výchovy a vzdelávania iba za 1., 2., 3., 4. a 5. ročník v samostatnom riadku.
V prípade žiakov konzervatórií sa fyzické osoby od 27 rokov veku, ktoré sa zúčastňujú výchovno-vzdelávacieho procesu a nevzdelávajú sa v nadväzujúcej forme odborného vzdelávania a prípravy a začali štúdium podľa predpisov účinných do 1. 1. 2022 (t. j. najneskôr k školskému roku 2021/2022) na účely určovania normatívneho príspevku započítavajú ako „bežní“ žiaci školy (do pol 11). Pre školský rok 2026/2027 to môžu byť žiaci študujúci v 6. ročníku konzervatória.

Príspevok na školu v prírode (kategórie ZS1, SZS)

V RIS-e sa vypĺňajú nasledovné údaje: 
· očakávaný počet žiakov v dennej forme štúdia, ktorí sa v kalendárnom roku 2027 zúčastnia školy v prírode a na ktorých škola žiada príspevok. Údaj o počte žiakov kategórie ZS1 nesmie presiahnuť hodnotu väčšieho z čísiel 35 a 1,2 násobok priemerného počtu žiakov v dennej forme štúdia v ročníku na prvom stupni základnej školy v školskom roku 2026/2027 (uvedené platí iba v prípade, že škola má žiakov vo všetkých 4 ročníkoch prvého stupňa). Hodnoty 35 alebo 1,2 násobok priemerného počtu žiakov slúžia iba na kontrolu výpočtu maximálneho počtu žiakov. Údaj o počte žiakov kategórie SZS nesmie presiahnuť počet žiakov v dennej forme štúdia na prvom stupni v školskom roku 2026/2027. Škola však v RIS-e uvedie iba tých žiakov (očakávaný počet žiakov), o ktorých predpokladá, že sa skutočne zúčastnia školy v prírode. 
Upozorňujeme, že škola (ZS1, SZS) môže toho istého žiaka, ktorý sa zúčastní školy v prírode, zadať v RIS-e iba jedenkrát počas jeho štúdia v príslušnom druhu školy. Údaj o celkovom počte žiakov, ktorí sa zúčastnia školy v prírode, je potrebné odoslať zo školských informačných systémov.

Príspevok na kurz pohybových aktivít v prírode (kategórie ZS2 a SZS)

V RIS-e sa vypĺňajú nasledovné údaje:
· očakávaný počet žiakov v dennej forme štúdia, ktorí sa v kalendárnom roku 2027 zúčastnia kurzu pohybových aktivít v prírode, a na ktorých škola žiada príspevok. Príspevok môže byť škole pridelený na plavecký výcvik alebo lyžiarsky výcvik alebo snoubordingový výcvik alebo korčuliarsky výcvik alebo výcvik splavovania alebo cyklistický výcvik alebo výcvik turistiky alebo lezecký výcvik. Údaj o počte žiakov kategórie ZS2 a SZS nesmie presiahnuť hodnotu väčšieho z čísiel 35 a 1,2 násobok priemerného počtu žiakov v dennej forme štúdia v ročníku na druhom stupni základnej školy alebo základnej školy pre žiakov so ŠVVP v školskom roku 2026/2027. Škola však v RIS-e uvedie iba tých žiakov (očakávaný počet žiakov), o ktorých predpokladá, že sa  skutočne jedného z kurzov pohybových aktivít v prírode zúčastnia.
Upozorňujeme, že škola (ZS2, SZS) môže toho istého žiaka, ktorý sa zúčastní kurzu pohybových aktivít v prírode, zadať iba jedenkrát počas jeho štúdia v príslušnom druhu školy. Údaj o celkovom počte žiakov, ktorí sa zúčastnia kurzu pohybových aktivít v prírode, je potrebné odoslať zo školských informačných systémov.

Príspevok na kurz pohybových aktivít v prírode (kategórie GYM, SGYM, SM, KON, SOS1-SOS15, ŠUP, SSS, SOSSP, SPOU)
  
V RIS-e sa vypĺňajú nasledovné údaje:
· očakávaný počet žiakov v dennej forme štúdia, ktorí sa v kalendárnom roku 2027 zúčastnia kurzu pohybových aktivít v prírode, a na ktorých škola žiada príspevok. Príspevok môže byť škole pridelený na plavecký kurz alebo lyžiarsky kurz alebo snoubordingový kurz alebo korčuliarsky kurz alebo kurz splavovania alebo cyklistický kurz alebo kurz turistiky alebo lezecký kurz. Údaj o počte žiakov (pri stredných  školách s osemročným vzdelávacím programom ide o údaj za 1. až 4. ročník; resp. 5. až 8. ročník) nesmie presiahnuť hodnotu väčšieho z čísiel 35 a 1,2 násobok priemerného počtu žiakov v dennej forme štúdia v ročníku na strednej škole v školskom roku 2026/2027. Škola však v RIS-e uvedie iba tých žiakov (očakávaný počet žiakov), o ktorých predpokladá, že sa  skutočne jedného z kurzov pohybových aktivít v prírode zúčastnia.
Upozorňujeme, že stredná škola (GYM, SGYM, KON) s osemročným vzdelávacím programom môže toho istého žiaka, ktorý sa zúčastní kurzu pohybových aktivít v prírode, zadať v RIS-e jedenkrát počas jeho štúdia v 1. až 4. ročníku a jedenkrát počas jeho štúdia v 5. až 8. ročníku. Všetky ostatné školy (SM, SOS1-SOS15, ŠUP, SSS, SOSSP, SPOU) môžu toho istého žiaka, ktorý sa zúčastní  kurzu pohybových aktivít v prírode, zadať iba jedenkrát počas jeho štúdia v príslušnom druhu školy.
Údaj o celkovom počte žiakov, ktorí sa zúčastnia kurzu pohybových aktivít v prírode, je potrebné odoslať zo školských informačných systémov.


KATEGÓRIE ŠKȎL:

Základná škola (ZS1, ZS2)
[bookmark: _Hlk143075669]Počet žiakov v úvodnom ročníku:
V  nadväznosti na § 29 zákona č. 245/2008 Z. z. o výchove a vzdelávaní (školský zákon) môže základná škola od školského roka 2023/2024 zriadiť úvodný ročník. Škola uvádza údaje o počte žiakov s narušenou komunikačnou schopnosťou ľahkého stupňa alebo žiakov s vývinovými poruchami ľahkého stupňa, ktorí k 1. septembru dosiahli vek 6 rokov, nepokračujú v plnení povinného predprimárneho vzdelávania a nie je u nich predpoklad zvládnutia prvého ročníka základnej školy. 
Štátny vzdelávací program od 1.9.2026:
Podľa § 7 ods. 4 zákona č. 245/2008 Z. z. (školský zákon) sa školský vzdelávací program vypracúva v súlade so štátnym vzdelávacím programom. V nadväznosti na prechodné ustanovenia § 161y školského zákona a harmonogram implementácie Štátneho vzdelávacieho programu pre základné vzdelávanie (2023) sú všetky základné školy povinné od školského roka 2026/2027 začať vzdelávať žiakov 1. ročníka podľa nového ŠVP 2023 
Základné školy, ktoré začnú vzdelávať podľa nového ŠVP v školskom roku 2026/2027, vyznačia žiakom odbor nového ŠVP pre prvý ročník.
Základné školy, ktoré začali vzdelávať podľa nového ŠVP v školskom roku 2025/2026, vyznačia žiakom odbor nového ŠVP pre prvý a druhý ročník.
Základné školy, ktoré začali vzdelávať podľa nového ŠVP v školskom roku 2024/2025, vyznačia žiakom odbor nového ŠVP pre prvý, druhý a tretí ročník.
Základné školy, ktoré začali vzdelávať podľa nového ŠVP v školskom roku 2023/2024, vyznačia žiakom odbor nového ŠVP pre prvý, druhý, tretí a štvrtý ročník.

Škola nemôže v jednom ročníku kombinovať žiakov vzdelávaných podľa nového ŠVP a podľa štátneho vzdelávacieho programu (2015). Všetci žiaci v ročníku musia mať rovnaký odbor.

V RIS-e bude na začiatku školského roku 2026/2027 pridelený nový odbor všetkým základným školám. 

Nový odbor pre základnú školu 1. stupeň – 1. cyklus má kód 7921B11.

Pre základné školy, ktoré začali vzdelávať žiakov podľa nového ŠVP už v školskom roku 2023/2024, bude pre 1. stupeň – 2. cyklus pridelený nový odbor s kódom 7921B12.
 
Odbor vzdelávania zaznačte na karte triedy a v kartách žiakov.
Ak nový odbor nevidíte v možnostiach výberu v karte triedy a na kartách žiakov, pridajte najskôr nový odbor v Pomocných zoznamoch/číselníkoch do zoznamu odborov pridelených škole. 

Triedy pre žiakov so všeobecným intelektovým nadaním a triedy pre žiakov so zdravotným znevýhodnením (tzv. „špeciálne triedy“) prvého ročníka môžu v školskom roku 2026/2027 žiakov vzdelávať podľa nového Štátneho vzdelávacieho programu pre základné vzdelávanie. Tieto triedy vyznačia žiakom kód nového odboru 7931B11.

Základná škola pre žiakov so ŠVVP (SZS)
Štátny vzdelávací program od 1.9.2026:
Základné školy pre žiakov so ŠVVP môžu v školskom roku 2026/2027 vzdelávať žiakov v prípravnom a v prvom ročníku podľa nového Štátneho vzdelávacieho programu pre základné vzdelávanie. Tie základné školy, ktoré sa tak rozhodnú, vyznačia žiakom kód nového odboru vzdelávania - 7931B11.
Škola nemôže v jednom ročníku kombinovať žiakov vzdelávaných podľa nového ŠVP a podľa doposiaľ platných vzdelávacích programov podľa § 94 ods. 2. Všetci žiaci v ročníku musia mať rovnaký odbor.
Odbor vzdelávania sa zaznačuje na karte triedy a v kartách žiakov. Ak nový odbor nevidíte v možnostiach výberu v karte triedy a na kartách žiakov, pridajte najskôr nový odbor v Pomocných zoznamoch/číselníkoch do zoznamu odborov pridelených škole.

Počet žiakov v úvodnom ročníku:

[bookmark: _Hlk143075725]V  nadväznosti na § 29 zákona č. 245/2008 Z. z. o výchove a vzdelávaní (školský zákon) môže základná škola pre žiakov so všeobecným intelektovým nadaním od školského roka 2023/2024 zriadiť úvodný ročník. Škola uvádza údaje o počte žiakov so všeobecným intelektovým nadaním, ktorí dosiahli  k 1. septembru vek 5 rokov alebo dosiahli vek 4 roky, a je u nich predpoklad zvládnutia prvého ročníka základnej školy.

Stredná športová škola - športové gymnáziu (SGYM)

Gymnáziá zaradené do siete škôl a ŠZ s názvom „športové  gymnáziá“ sa stali od 1. januára 2019 strednými športovými školami.
Údaje o počte žiakov denného štúdia sú uvádzané do samostatných  riadkov podľa jednotlivých druhov športu, ktoré sú rozdelené do  troch skupín. 

Údaje o počte žiakov sa uvádzajú do dvoch stĺpcov:
· V prvom stĺpci sa zadávajú údaje o počte všetkých žiakov školy.
· [bookmark: _Hlk206393148]V druhom stĺpci z počtu žiakov uvedených v prvom stĺpci sú uvádzané údaje o počte žiakov   1. až  4. ročníka, ktorí boli prijatí nad rámec počtu žiakov určených samosprávnym krajom alebo nad rámec počtu žiakov po úprave MŠVVaM SR. Tento stĺpec sa netýka žiakov osemročných gymnázií.
Stredná športová škola – športový manažment (SM)/ostatné odbory vzdelávania
Údaje o počte žiakov denného štúdia v študijných odboroch 7471 M športový manažment, 7475 M digitálne služby v športe  a 7476 M spracovanie dát v športe, ktoré poskytujú úplné stredné odborné vzdelanie sú uvádzané podľa jednotlivých skupín športov, ktoré sú rozdelené do  troch skupín. 
Z dôvodu odstránenia nejednoznačnosti pri vypĺňaní údajov o počte žiakov vzdelávajúcich sa v odbore športový manažment (SOŠ 1) a údajov o počte žiakov odborov zaradených do kategórie Stredná športová škola – športový manažment  (SM)  bol upravený názov kategórie Stredná športová škola – športový manažment /ostatné odbory vzdelávania.

Údaje o počte žiakov sa uvádzajú do dvoch stĺpcov:
· V prvom stĺpci sa zadávajú údaje o počte všetkých žiakov školy.
· V druhom stĺpci formulára bude mať škola v každom riadku uvedený počet žiakov v 1. až 4. ročníku nad rámec najvyššieho počtu žiakov určených samosprávnym krajom alebo nad rámec počtu žiakov po úprave MŠVVaM SR.
Stredné odborné školy (SOS01-SOS15)
Údaje o počtoch žiakov strednej odbornej školy (SOS) sú vykazované podľa učebných a študijných odborov. Jednotlivé učebné a študijné odbory sú len pre účely financovania rozdelené do 15 kategórií. Údaje o počte žiakov sú uvádzané do príslušnej kategórie, v ktorej sa nachádza ich príslušný študijný alebo učebný odbor. Súčet celkového počtu žiakov vo všetkých zadaných kategóriách je zhodný s celkovým počtom žiakov strednej odbornej školy. 
Údaje o počte žiakov príslušnej kategórie (SOS01 – SOS15) sa uvádzajú do štyroch stĺpcov:
· V prvom stĺpci sú zadané údaje o počte všetkých žiakov príslušnej kategórie (SOS01 – SOS15). 
· V druhom stĺpci z počtu žiakov uvedených v prvom stĺpci sú uvádzané údaje o počte žiakov 1. až 5. ročníka, ktorí boli prijatí nad rámec počtu žiakov určených samosprávnym krajom alebo nad rámec počtu žiakov po úprave MŠVVaM SR. Podniková škola neuvádza do druhého stĺpca údaje o počte žiakov, ktorí sú nad rámec najvyššieho počtu žiakov určených samosprávnym krajom. 
· V treťom stĺpci formulára príslušnej kategórie (SOS01 – SOS15) sú uvádzané údaje o počte žiakov v študijných odboroch a učebných odboroch, ktoré sú nad rozsah potrieb trhu práce  z počtu žiakov uvedených v prvom stĺpci. Údaje sú zadávané za žiakov v ročníkoch (1. až 4.) v závislosti od toho, kedy bol konkrétny študijný odbor alebo učebný odbor zaradený do  „Zoznamu študijných odborov a učebných odborov, ktoré sú nad rozsah potrieb trhu práce“ (ďalej len „Zoznam nad rozsah“). Podrobnosti o študijných odboroch alebo učebných odboroch zaradených do „Zoznamu nad rozsah“ sú uvedené v tabuľkách č. 1 a v „Pokynoch“ za kategórie SOS 01-15.
· Vo štvrtom stĺpci formulára príslušnej kategórie (SOS01 – SOS15) sú uvádzané údaje o počte žiakov v študijných odboroch a učebných odboroch s nedostatočným počtom absolventov pre potreby trhu práce z počtu žiakov uvedených v prvom stĺpci.  Údaje sú zadávané za žiakov v ročníkoch (1. až 4.) v závislosti od toho, kedy bol konkrétny študijný odbor alebo učebný odbor zaradený do „Zoznamu študijných odborov a učebných odborov s nedostatočným počtom absolventov pre potreby trhu práce“ (ďalej len „Zoznam s nedostatočným počtom“). Podrobnosti o študijných odboroch alebo učebných odboroch zaradených do „Zoznamu s nedostatočným počtom“ sú uvedené v tabuľkách č. 2 a v „Pokynoch“ za kategórie SOS 1-15.

Upozorňujeme, že strediská odbornej praxe a školské hospodárstva boli v súlade s § 161y ods. 8  zákona č. 245/2008 Z. z.  od 1. 1. 2026 zrušené, preto vo formulároch jednotlivých kategórií SOŠ sa v pol 32; pol 109 resp. pol 111 nevykazujú žiadni žiaci. 

Stredná priemyselná škola

Zadáva údaje o počte žiakov do formulárov stredných odborných škôl (SOS01-SOS15) v závislosti od zaradenia študijného odboru strednej priemyselnej školy do príslušnej kategórie SOŠ podľa prílohy č. 2 nariadenia vlády č. 412/2025 Z. z., a to rovnakým spôsobom ako stredná odborná škola.

[bookmark: _Hlk143076880]Škola umeleckého priemyslu 

Zadáva údaje o počte žiakov do formulára SUP v skupine odborov 86 Umenie a umeleckoremeselná tvorba III.

Aktívne a neaktívne učebné a študijné odbory:

V predošlých zberoch boli študijné a učebné odbory evidované ako aktívne, resp. neaktívne, podľa toho, či škola mala v danom odbore žiakov. V zbere prostredníctvom RIS-u sa táto funkcionalita zmenila.
Pre SOŠ sú vygenerované formuláre za všetky kategórie SOS01 – SOS15,  v ktorých má zaradené študijné a učebné odbory v sieti škôl, bez ohľadu na to, či v danom odbore má žiakov alebo nie. Z uvedeného vyplýva, že škola bude musieť vstúpiť aj do kategórií SOŠ, v ktorých nemá žiakov a uložiť nulový formulár kategórie. Na protokole školy budú pre tlač zobrazené kvôli úspore miesta iba nenulové kategórie. 

Nižšie stredné vzdelanie:
Program vzdelávania na získanie nižšieho stredného vzdelania, ktorý sa končí komisionálnou skúškou na získanie nižšieho stredného vzdelania, môže organizovať iba základná škola určená RÚŠS.

Žiak strednej odbornej školy získa nižšie stredné vzdelanie úspešným absolvovaním komisionálnej skúšky na získanie nižšieho stredného vzdelania v rámci vzdelávacieho programu nižšieho stredného odborného vzdelávania.





Zadávanie individuálneho učebného plánu:

Dochádza k spresneniu zadávania individuálneho učebného plánu. Formu osobitnú -nadväzujúcu „podľa individuálneho učebného plánu“ je možné zadať iba pri zadaní hodnoty „osobitná forma plnenia dochádzky“ v položke „forma organizácie výchovy a vzdelávania“. 
Všetci žiaci podľa individuálneho učebného plánu sa budú započítavať vo výkazoch EDUZBER do riadku „počet ostatných žiakov“. 
Zariadenia poradenstva a prevencie:  

Zariadenia poradenstva a prevencie nebudú v EDUZBER-e vypĺňať údaje.
Údaje na účely normatívneho financovania sa načítavajú zo systému EvuPP. 
Protokol na účely financovania ZPP sa vygeneruje zo systému EvuPP. 
ZPP protokol vytlačí v 4 vyhotoveniach, podpíše a doručí zriaďovateľovi v 3 vyhotoveniach.


Kvalifikačná štruktúra pedagogických zamestnancov:
V zbere údajov prostredníctvom RIS-u sa pri kvalifikačnej štruktúre pedagogických zamestnancov zisťuje aj počet rokov započítanej praxe. Upozorňujeme, že uvedené platí aj pre pedagogických zamestnancov materskej školy.

Po prihlásení sa na crinfo.iedu.sk má škola možnosť zobraziť si zoznam zamestnancov a údajov o nich, ktoré systém RIS eviduje. Tento zoznam nie je možné editovať. Na základe zoznamu sa vygeneruje kumulatívna tabuľka s údajmi o počte pedagogických zamestnancov (SZAM a MSZAM), v rovnakej štruktúre, ako bola v minulých rokoch. Je potrebné, aby škola údaje v školskom informačnom systéme upravila tak, aby výsledná kumulatívna tabuľka s údajmi o počte pedagogických zamestnancov zodpovedala skutočnému prepočítanému počtu pedagogických zamestnancov podľa pokynov. Upozorňujeme, že uvedené platí aj pre MŠ.

Keďže internáty v zriaďovateľskej pôsobnosti RÚŠS neposielajú do RIS-u jednotkové údaje, je potrebné, aby zoznam pedagogických zamestnancov vyplnili na crinfo.iedu.sk manuálne. Kumulatívna tabuľka s údajmi o počte pedagogických zamestnancov (INTZAM) sa im vygeneruje na základe manuálne vyplneného zoznamu.

Do prepočítaného počtu pedagogických zamestnancov príslušnej platovej triedy sa nezadáva údaj o počte: 

· pedagogických asistentov (v prípade, ak nemajú dopĺňanie úväzku vyučovacou/ výchovnou činnosťou alebo činnosťou majstra odborného výcviku),
· sociálnych pedagógov a sociálnych pracovníkov,
· školských digitálnych koordinátorov, 
· školských špeciálnych pedagógov,
· odborných zamestnancov,
· pedagogických zamestnancov (učiteľ odbor. praxe, MOV), ktorí zabezpečujú praktické vyučovanie žiakov v duálnom vzdelávaní u zamestnávateľa, s ktorým má SOŠ uzatvorenú zmluvu o duálnom vzdelávaní.
Do pracovnej triedy dva sa zaraďuje pedagogický zamestnanec, ktorý vykonáva pedagogickú činnosť v škole pre deti alebo žiakov so zdravotným znevýhodnením, triede pre deti alebo žiakov so zdravotným znevýhodnením alebo v školskom internáte v zriaďovateľskej pôsobnosti RÚŠS pre deti so zdravotným znevýhodnením.

Údaje o pedagogickom zamestnancovi, ktorý vykonáva priamu výchovnovzdelávaciu činnosť v bežnej triede aj v  triede pre deti alebo žiakov so ŠVVP a nemá požadovanú kvalifikáciu pre vyučovanie v triede pre deti alebo žiakov so ŠVVP, sa zadávajú v závislosti od výšky úväzku v triede pre deti alebo žiakov so ŠVVP:
· ak pracovný úväzok pedagogického zamestnanca v triede pre deti alebo žiakov so ŠVVP je menej ako polovica, údaje o zamestnancovi sa zadávajú do pracovnej triedy jedna v príslušnej platovej triede,
· v prípade, že pracovný úväzok pedagogického zamestnanca v triede pre deti alebo žiakov so ŠVVP je vyšší ako polovica, údaje o zamestnancovi sa zadávajú do pracovnej triedy dva v príslušnej platovej triede ako kvalifikovanému za predpokladu, že uvedenému zamestnancovi plynie štvorročná lehota na začatie štúdia špeciálnej pedagogiky.

Supervízor – pedagogický zamestnanec
Rozhodnutím riaditeľa školy môže byť základný úväzok supervízora znížený. Supervízorov  na škole môže byť viac, úľava sa môže medzi nich rozložiť.

Sociálny pracovník – odborný zamestnanec

Kategória odborného zamestnanca „sociálny pracovník“ - nakoľko ide o odborného zamestnanca, základný úväzok sa neurčuje (určený pracovný čas zamestnávateľa). Rovnako sa nevypĺňa pôsobnosť a vyučovací proces. Zároveň platí, že uvedení odborní zamestnanci sa nezapočítavajú do protokolov EDUZBER. Zamestnanci sa v aktualizačnej dávke zasielajú.

Škola v zriaďovateľskej pôsobnosti súkromného zriaďovateľa 

Bude zadávať údaje o pedagogických zamestnancoch v závislosti od toho, či postupuje pri ich odmeňovaní podľa zákona č. 553/2003 Z. z. o  odmeňovaní niektorých zamestnancov pri výkone práce vo verejnom záujme alebo postupuje pri odmeňovaní podľa kolektívnej zmluvy alebo vnútorného predpisu, v ktorých sú podmienky odmeňovania upravené podľa Zákonníka práce. Ak súkromná škola nepostupuje pri odmeňovaní pedagogických zamestnancov podľa zákona č. 553/2003 Z. z. 
· zadáva údaje o pedagogických zamestnancoch, ako je  platová trieda,  podľa toho, do ktorej platovej triedy by bol zamestnanec v príslušnom kariérovom stupni zaradený, ak by sa postupovalo podľa zákona č. 553/2003 Z. z.,
· nevykazuje údaje o príplatkoch za profesijný rozvoj,
· nevykazuje údaje o započítaných rokoch praxe pedagogických zamestnancov.

Materská škola 
	
Uvedie údaje o prepočítanom počte pedagogických zamestnancov, ktorí vykonávajú priamu výchovno-vzdelávaciu činnosť (sú zodpovední za uskutočňovanie školského vzdelávacieho programu - § 20 zákona č. 138/2019 Z. z.),  do kategórie MŠZAM. 
Do prepočítaného počtu pedagogických zamestnancov príslušnej platovej triedy sa nezadáva údaj o počte pedagogických asistentov a odborných zamestnancov.




Školský internát v zriaďovateľskej pôsobnosti  RÚŠS 

Uvedie údaje o prepočítanom počte pedagogických zamestnancov, ktorí sa podieľajú na priamej výchovno-vzdelávacej činnosti, do kategórie INTZAM. V kategórii INTZAM sa nevykazujú odborní zamestnanci. 

